
ข้อสอบข้อเขียนพระอภิธรรม  ภาคเรียนที่  ๒  ปีการศึกษา  ๒๕๖๗
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะตรี
สอบ  วันอาทิตย์ที่  ๑๕  ธันวาคม  พ. ศ. ๒๕๖๗
วิชา  :  จิต  เจตสิก  รูป  นิพพาน  ๑๐  ข้อ  รวม  ๑๐๐  คะแนน  เวลา  ๔  ชม. 
๑. 
ก. จงแสดงคำประณามและปฏิญญาของพระอนุรุทธาจารย์ทั้งบาลี  และคำแปล ? 
ข. สัทธรรมมีกี่อย่าง ?  คืออะไรบ้าง ?  ให้แสดงความหมายด้วย ?  
๒.  ให้แสดงความหมายของจิตดังต่อไปนี้
  
ก. มหากุศลจิต  

ข. อเหตุกกริยาจิต  
ค. อโสภณจิต
  
ง. รูปาวจรจิต  

จ. โลกุตตรจิต
๓. จงแปลภาษาบาลีต่อไปนี้  
ก. โสมนสฺสสหคตํ  ทิฏฺฐฃิคตวิปฺปยุตฺตํ  อสงฺขาริกํ
ข. โทมนสฺสสหคตํ  ปฏิฆสมฺปยุตฺตํ  สสงฺขาริกํ
ค. อุเปกฺขาสหคตํ  วิจิกิจฺฉาสมฺปยุตฺตํ
ง. โสมนสฺสสหคตํ  สนฺตีรณจิตฺตํ
จ. อุเปกฺขาสหคตํ  ปญฺจทฺวาราวชฺชนจิตฺตํ
๔. ในจิต  ๑๒๑  ดวงนั้น  เมื่อจำแนกเป็นนัย  ๆ  แล้วมีกี่นัย ?  คืออะไรบ้าง ?  แสดงมาพร้อมความหมาย ? 
๕. ให้แสดงลักษณะ  ๔  ประการของเจตสิก  และยกหลักฐานบาลีมาด้วย ?  (ไม่ต้องแปลคาถา)  
๖. 
ก. วิตกเจตสิก  ประกอบได้ในจิตเท่าไร ?   คืออะไรบ้าง ?   
ข. วิจารเจตสิก  ประกอบได้ในจิตเท่าไร ?   คืออะไรบ้าง ? 
ค. อธิโมกข์เจตสิก  ประกอบได้ในจิตเท่าไร ?   คืออะไรบ้าง ? 
ง. อหิริกเจตสิก  ประกอบได้ในจิตเท่าไร ?   คืออะไรบ้าง ? 
จ. หิริเจตสิก  ประกอบได้ในจิตเท่าไร ?   คืออะไรบ้าง ?   
๗. จงแสดงสังคหนัยในจิตดังต่อไปนี้ว่ามีเจตสิกประกอบได้เท่าไร ?  คืออะไรบ้าง ?
  
ก.  โลภมูลจิตดวงที่  ๑  

ข. โทสมูลจิตดวงที่  ๒
  
ค. มหากุศลจิตดวงที่  ๓  

ง. โลกียปฐมฌานจิต  ๓
  
จ. โลกุตตรปัญจมฌานจิต  ๘
๘. 
ก. การแสดงรูปปรมัตถ์นี้ แบ่งออกเป็นกี่นัย ?  คืออะไรบ้าง ?  และให้แสดงความหมายของนัยนั้นๆ  มาด้วย ? 
ข. ในรูป  ๒๘  นั้น  เมื่อจัดเป็นประเภทใหญ่  และประเภทเล็กแล้วมีจำนวนเท่าไร ? คืออะไรบ้าง ?  
๙. 
ก. กำเนิดของสัตว์ทั้งหลายมีจำนวนเท่าใด ?  คืออะไรบ้าง ? จงแสดงพร้อมด้วยความหมาย ?
ข. สัตว์ที่เกิดขึ้นโตทันทีโดยแน่นอนมีกี่จำพวก ?  คืออะไรบ้าง ?   
๑๐. 
ก. ให้แสดงความแตกต่างระหว่างสอุปาทิเสสนิพพาน  กับอนุปาทิเสสนิพพาน  และจงจำแนกนิพพานทั้ง  ๒  อย่างนี้
    โดยบุคคล ?
  
ข. คำว่า  “อุปาทิ”  ที่มีในบทว่า  สอุปาทิเสสนิพพานนั้น  องค์ธรรมได้แก่อะไร ? จัดเป็นขันธ์ได้เท่าไร ?
---------------------------------------------
ฝ่ายหลักสูตรและการสอน  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
ข้อสอบสัมภาษณ์พระอภิธรรม  ภาคเรียนที่  ๒  ปีการศึกษา  ๒๕๖๗
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะตรี
สอบวันจันทร์ที่  ๑๖  ธันวาคม  พ. ศ. ๒๕๖๗
วิชา  :  จิต  เจตสิก  รูป  นิพพาน  

๕  ข้อ  ๒๕  คะแนน

  เวลา  ๑๕  นาที
๑. สรุปความว่า  ธรรมชาติของจิตนั้น  มีอยู่กี่ประการ ?  คืออะไรบ้าง ? 
ตอบ  
สรุปความว่า  ธรรมชาติของจิตนั้น  มีอยู่  ๓  ประการ  คือ
  ๑. มีการรับอารมณ์อยู่เสมอ
  ๒. เป็นเหตุให้เจตสิกทั้งหลายรู้อารมณ์ได้คล้าย ๆ  กับผู้นำ
  ๓. ทำให้สิ่งที่มีชีวิตและไม่มีชีวิตวิจิตรพิสดาร  
๒. ปฐมฌานจิตมีกี่ดวง ?  ได้แก่อะไรบ้าง ?  
    ปัญจมฌานจิตมีกี่ดวง ?  ได้แก่อะไรบ้าง ?  
ตอบ  
ปฐมฌานจิตมี  ๑๑  ได้แก่  โลกียปฐมฌานจิต  ๓  โลกุตตรปฐมฌานจิต  ๘
ปัญจมฌานจิตมี  ๒๓  ได้แก่  รูปาวจรปัญจมฌานจิต  ๓  อรูปาวจรจิต  ๑๒  (หรือ  โลกียปัญจมฌานจิต  ๑๕)  
โลกุตตรปัญจมฌานจิต  ๘
๓. "สมฺปยุตฺตํ"  มีกี่อย่าง ?  คืออะไรบ้าง ?  จงแปลด้วย  
ตอบ  
สมฺปยุตฺตํ  มี  ๕  อย่าง  คือ
๑. ทิฏฺฐฃิคตสมฺปยุตฺตํ  จิตที่ประกอบด้วยทิฏฐิ  คือ  ความเห็นผิด
๒. ปฏิฆสมฺปยุตฺตํ  จิตที่ประกอบด้วยโทสะ  คือ  ความโกรธ
๓. วิจิกิจฺฉาสมฺปยุตฺตํ  จิตที่ประกอบด้วยวิจิกิจฉา  คือ  ความสงสัย
๔. อุทฺธจฺจสมฺปยุตฺตํ  จิตที่ประกอบด้วยอุทธัจจะ  คือ  ความฟุ้งซ่าน
๕. ญฃาณสมฺปยุตฺตํ  จิตที่ประกอบด้วยปัญญา  คือ  ความรู้
๔. จงแสดงองค์ธรรมของปสาทรูป  ๕  มาดู
ตอบ  
แสดงองค์ธรรมของปสาทรูป  ๕
  
จักขุปสาท  ได้แก่  ความใสที่สามารถรับรูปารมณ์ได้
  
โสตปสาท  ได้แก่  ความใสที่สามารถรับสัททารมณ์ได้
 
ฆานปสาท  ได้แก่  ความใสที่สามารถรับคันธารมณ์ได้
  
ชิวหาปสาท  ได้แก่  ความใสที่สามารถรับรสารมณ์ได้
  
กายปสาท  ได้แก่  ความใสที่สามารถรับโผฏฐัพพารมณ์ได้
๕. คำว่า  “นิพพาน”  เมื่อแยกบทออกแล้วมีกี่บท ? ให้บอกความหมายของบทนั้น  ๆ  ด้วย ?
    และจงแปลวจนัตถะดังต่อไปนี้  
  วินติ  สํสิพฺพตีติ      =  วานํ
  วานโต  นิกฺขนฺตนฺติ  =  นิพฺพานํ
ตอบ  
คำว่า  “นิพพาน”  เมื่อแยกบทออกแล้วมี  ๒  บทคือ  นิ + วาน. นิ  แปลว่าพ้น  วาน  แปลว่าธรรมที่เป็นเครื่อง
เกี่ยวโยงไว้  หมายถึง  ตัณหา  
เมื่อรวม  ๒  บทเข้ากันแล้วเป็น  นิวาน  แปลว่า  ธรรมที่พ้นจากเครื่องเกี่ยวโยง  หมายถึงพ้นจากตัณหา  
ดังมีวจนัตถะว่า
  
วินติ  สํสิพฺพตีติ      =  วานํ  ธรรมชาติใดย่อมเป็นผู้เกี่ยวไว้  ฉะนั้น  ธรรมชาตินั้นชื่อว่า  วาน ได้แก่  ตัณหา  
  
วานโต  นิกฺขนฺตนฺติ  =  นิพฺพานํ  ธรรมชาติใดย่อมพ้นจากเครื่องเกี่ยวโยง  คือตัณหา
ฉะนั้น  ธรรมชาตินั้นชื่อว่า  นิพพาน
----------------------------------------------

ฝ่ายหลักสูตรและการสอน  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
เฉลยข้อสอบข้อเขียนพระอภิธรรม  ภาคเรียนที่  ๒  ปีการศึกษา  ๒๕๖๗
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะตรี
สอบ  วันอาทิตย์ที่  ๑๕  ธันวาคม  พ. ศ. ๒๕๖๗
วิชา  :  จิต  เจตสิก  รูป  นิพพาน  
๑๐  ข้อ  
รวม  ๑๐๐  คะแนน  
เวลา  ๔  ชม. 
๑. 
ก. จงแสดงคำประณามและปฏิญญาของพระอนุรุทธาจารย์ทั้งบาลี  และคำแปล ?
ข. สัทธรรมมีกี่อย่าง ?  คืออะไรบ้าง ? ให้แสดงความหมายด้วย ?  
ตอบ  
ก. แสดงคำประณามและปฏิญญาของพระอนุรุทธาจารย์
  สมฺมาสมฺพุทฺธมตุลํ  
สสทฺธมฺมคณุตฺตมํ
  อภิวาทิย  ภาสิสฺสํ  
อภิธมฺมตฺถสงฺคหํ
  
ข้าพระพุทธเจ้า  (พระอนุรุทธาจารย์)  ขอนอบน้อมถวายอภิวันทนาการแด่พระพุทธองค์ผู้ตรัสรู้เญยยธรรมทั้งหลายเอง  ไม่มีผู้เปรียบปาน  พร้อมด้วยพระสัทธรรมและคณะพระอริยสงฆ์เจ้าทั้งหลาย  ซึ่งเป็นผู้อุดมแล้ว  จักแต่งคัมภีร์ที่มีนาม  อภิธัมมัตถสังคหะ  ต่อไป
ข. สัทธรรมมี  ๓  อย่าง  คือ
๑. ปริยัติสัทธรรม  ได้แก่  พระบาลี  และอรรถกถา
๒. ปฏิบัติสัทธรรม  ได้แก่  การรักษาศีล  การถือธุดงค์  การเจริญสมถกรรมฐานและวิปัสสนากรรมฐาน
๓. ปฏิเวธสัทธรรม  ได้แก่  มรรค  ผล  นิพพาน  ฌาน  อภิญญา  
๒. ให้แสดงความหมายของจิตดังต่อไปนี้
  
ก. มหากุศลจิต  

ข. อเหตุกกริยาจิต  
ค. อโสภณจิต
  
ง. รูปาวจรจิต  

จ. โลกุตตรจิต
ตอบ  
ก. มหากุศลจิต  หมายความว่า  จิตที่ไม่มีโทษ  และให้ผลเป็นความสุขและสามารถให้ผลเกิดขึ้นมากกว่าตน  
ทั้งเป็นบื้องต้น  ของฌาน  อภิญญา  มรรค  ผล
  
ข. อเหตุกกริยาจิต  หมายความว่า  จิตที่เกิดขึ้นโดยลำพัง  ไม่ได้อาศัยกรรมแต่อย่างใด  และไม่เป็นบุญเป็นบาป  
แต่เป็นอเหตุกะ
  
ค. อโสภณจิต  หมายความว่า  จิตที่นอกจากโสภณจิตที่เป็นจิตสวยงามหรือเป็นจิตที่ไม่ได้เกิดพร้อมกันกับโสภณเจตสิก
  
ง. รูปาวจรจิต  หมายความว่า  จิตทั้ง  ๑๕  ดวงนี้  ท่องเที่ยวเกิดอยู่ในภูมิ  อันเป็นที่เกิดแห่งวัตถุรูป  และ  กิเลสรูป
   เป็นส่วนมาก
  
จ. โลกุตตรจิต  หมายความว่า  จิตที่พ้นจากโลกทั้ง  ๓  (คือ กามโลก  รูปโลก  อรูปโลก) 
๓. จงแปลภาษาบาลีต่อไปนี้  
ก. โสมนสฺสสหคตํ  ทิฏฺฐฃิคตวิปฺปยุตฺตํ  อสงฺขาริกํ
ข. โทมนสฺสสหคตํ  ปฏิฆสมฺปยุตฺตํ  สสงฺขาริกํ
ค. อุเปกฺขาสหคตํ  วิจิกิจฺฉาสมฺปยุตฺตํ
ง. โสมนสฺสสหคตํ  สนฺตีรณจิตฺตํ
จ. อุเปกฺขาสหคตํ  ปญฺจทฺวาราวชฺชนจิตฺตํ
ตอบ  
ก. จิตที่เกิดขึ้นโดยไม่มีการชักชวน  พร้อมด้วยความดีใจ  ไม่ประกอบด้วยความเห็นผิด
ข. จิตที่เกิดขึ้นโดยมีการชักชวน  พร้อมด้วยความเสียใจ  ประกอบด้วยความโกรธ
  
ค. จิตที่เกิดขึ้นพร้อมด้วยความเฉย  ๆ  ประกอบด้วยความสงสัย
ง. จิตที่ไต่สวนปัญจารมณ์ที่ดี  เกิดขึ้นพร้อมด้วยความดีใจ
  
จ. จิตที่พิจารณาอารมณ์ทางปัญจทวารที่ดีและไม่ดี  เกิดขึ้นพร้อมด้วยความเฉย  ๆ
๔. ในจิต  ๑๒๑  ดวงนั้น  เมื่อจำแนกเป็นนัยๆ  แล้วมีกี่นัย ?  คืออะไรบ้าง ?  แสดงมาพร้อมความหมาย ? 
ตอบ  จำแนกจิต  ๑๒๑  เป็นนัยๆ  มีอยู่  ๙  นัย  คือ
๑)  ชาติเภทนัย  การแยกประเภทของจิตโดยชาติ  มี  ๔  ชาติ  คือ  อกุศลชาติ,  กุศลชาติ,  วิปากชาติ,  กริยาชาติ
๒)  ภูมิเภทนัย  การแยกประเภทของจิตโดยภูมิทั้ง  ๔  คือ  กามภูมิ,  รูปภูมิ,  อรูปภูมิ,  โลกุตตรภูมิ
๓)  โสภณเภทนัย  การแยกประเภทของจิตโดย  อโสภณะ  และโสภณะ
๔)  โลกเภทนัย  การแยกประเภทของจิตโดย  โลกียะ  และโลกุตตระ
๕)  เหตุเภทนัย  การแยกประเภทของจิตโดย  อเหตุกะ  และสเหตุกะ
๖)  ฌานเภทนัย  การแยกประเภทของจิตโดย  อฌาน  และฌาน
๗)  เวทนาเภทนัย  การแยกประเภทของจิตโดยเวทนา  ๕  คือ  สุขเวทนา,  ทุกขเวทนา,  โสมนัสเวทนา,  โทมนัสเวทนา,  อุเบกขาเวทนา
๘)  สัมปโยคเภทนัย  การแยกประเภทของจิตโดย  สัมปยุตต์  และวิปปยุตต์
๙)  สังขารเภทนัย  การแยกประเภทของจิตโดย  อสังขาริก  และสสังขาริก
๕. ให้แสดงลักษณะ  ๔  ประการของเจตสิก  และยกหลักฐานบาลีมาด้วย  (ไม่ต้องแปลคาถา)  
ตอบ  
ลักษณะ  ๔  ประการของเจตสิก
๑. เอกุปปาทะ  เจตสิกนี้เกิดพร้อมกับจิตเสมอ  หมายความว่า  เมื่อจิตเกิด  เจตสิกก็เกิดขึ้นด้วยกัน
จะว่าจิตเกิดก่อน  เจตสิกเกิดทีหลัง  หรือเจตสิกเกิดก่อน  จิตเกิดทีหลังนั้นไม่ได้
๒. เอกนิโรธะ  ในทำนองเดียวกันนั้น  เมื่อจิตดับ  เจตสิกก็ดับด้วยกัน  ไม่มีใครดับก่อนหรือดับทีหลัง
๓. เอกาลัมพนะ  อารมณ์ที่เจตสิกเข้าไปรับอยู่นั้น  ก็เป็นอารมณ์เดียวกันกับที่จิตเข้าไปรับนั้นเอง  เช่น  จิตรับ
อารมณ์สีขาว  เจตสิกก็รับสีขาวด้วย  จิตรับอารมณ์สีดำ  เจตสิกก็รับสีดำด้วย  ดังนี้เป็นต้น
๔. เอกวัตถุกะ  ที่อาศัยเกิดของเจตสิก  ก็เป็นชนิดเดียวกันกับที่อาศัยเกิดของจิต  เช่น  จิตอาศัยตาเกิด  เจตสิกก็อาศัยตาเกิดด้วย  จิตอาศัยหูเกิด  เจตสิกก็อาศัยหูเกิดด้วย  จิตอาศัยหัวใจเกิด  เจตสิกก็อาศัยหัวใจเกิดด้วย  ดังนี้
ดังมีหลักฐานบาลีแสดงว่า
เอกุปฺปาทนิโรธา  จ  

เอกาลมฺพนวตฺถุกา
เจโตยุตฺตา  ทฺวิปญฺญฃาส  

ธมฺมา  เจตสิกา  มตา  ฯ
๖. 
ก. วิตกเจตสิก  ประกอบได้ในจิตเท่าไร ?   คืออะไรบ้าง ?   
ข. วิจารเจตสิก  ประกอบได้ในจิตเท่าไร ?   คืออะไรบ้าง ? 
ค. อธิโมกข์เจตสิก  ประกอบได้ในจิตเท่าไร ?   คืออะไรบ้าง ? 
ง. อหิริกเจตสิก  ประกอบได้ในจิตเท่าไร ?   คืออะไรบ้าง ? 
จ. หิริเจตสิก  ประกอบได้ในจิตเท่าไร ?   คืออะไรบ้าง ?   
ตอบ  
ก. วิตกเจตสิก  ประกอบได้ในจิต  ๕๕  ดวงคือกามจิต  ๔๔  (เว้นทวิปัญจวิญญาณจิต  ๑๐)  
  ปฐมฌานจิต  ๑๑  
  
ข. วิจารเจตสิก  ประกอบได้ในจิต  ๖๖  ดวงคือ  กามจิต  ๔๔  (เว้นทวิปัญจวิญญาณจิต  ๑๐)  
  ปฐมฌานจิต  ๑๑  ทุติยฌานจิต  ๑๑
  
ค. อธิโมกข์เจตสิก  ประกอบได้ในจิต  ๑๑๐  ดวงคือ  กามจิต  ๔๓  (เว้นทวิปัญจวิญญาณจิต  ๑๐,  วิจิกิจฉาสัมปยุตตจิต  ๑)  มหัคคตจิต  ๒๗  โลกุตตรจิต  ๔๐
  
ง. อหิริกเจตสิก  ประกอบได้ในอกุศลจิต  ๑๒  ทั้งหมด
  
จ. หิริเจตสิก  ประกอบได้ในโสภณจิตทั้งหมด  ๕๙  หรือ  ๙๑  ดวง
๗. จงแสดงสังคหนัยในจิตดังต่อไปนี้ว่ามีเจตสิกประกอบได้เท่าไรคืออะไรบ้าง ?
  
ก. โลภมูลจิตดวงที่  ๑  

ข. โทสมูลจิตดวงที่  ๒
  
ค. มหากุศลจิตดวงที่  ๓  

ง. โลกียปฐมฌานจิต  ๓
  
จ. โลกุตตรปัญจมฌานจิต  ๘
ตอบ  
ก. โลภมูลจิตดวงที่  ๑  มีเจตสิกประกอบได้  ๑๙  ดวง  คือ  อัญญสมานเจตสิก  ๑๓ โมจตุกเจตสิก ๔  โลภะ  ทิฏฐิ
  
ข. โทสมูลจิตดวงที่  ๒  มีเจตสิกประกอบได้  ๒๒  ดวง  คือ  อัญญสมานเจตสิก  ๑๒  (เว้นปีติ)  โมจตุกเจตสิก  ๔
โทจตุกเจตสิก  ๔  ถิทุกะ  ๒
  
ค. มหากุศลจิตดวงที่  ๓  มีเจตสิกประกอบได้  ๓๗  ดวงคือ  อัญญสมานเจตสิก  ๑๓  โสภณเจตสิก  ๒๔  (เว้นปัญญา)
  
ง. โลกียปฐมฌานจิต  ๓  มีเจตสิกประกอบได้  ๓๕  ดวงคือ  อัญญสมานเจตสิก  ๑๓  โสภณเจตสิก  ๒๒  (เว้นวีรตีเจตสิก  ๓)  
  
จ. โลกุตตรปัญจมฌานจิต  ๘  มี  เจตสิกประกอบได้  ๓๓  ดวง  คือ  อัญญสมานเจตสิก  ๑๐  (เว้นวิตก  วิจาร  ปีติ)  โสภณเจตสิก  ๒๓  (เว้นอัปปมัญญาเจตสิก  ๒)
๘. 
ก. การแสดงรูปปรมัตถ์นี้ แบ่งออกเป็นกี่นัย ?  คืออะไรบ้าง ?  และให้แสดงความหมายของนัยนั้นๆ  มาด้วย ?
ข. ในรูป  ๒๘  นั้น  เมื่อจัดเป็นประเภทใหญ่  และประเภทเล็กแล้วมีจำนวนเท่าไร ?  คืออะไรบ้าง ?  
ตอบ  
ก. การแสดงรูปปรมัตถ์นี้  แบ่งออกเป็น  ๕  นัยคือ
๑. รูปสมุทเทสนัย  หมายถึง  การแสดงรูปโดยสังเขป
๒. รูปวิภาคนัย  หมายถึง  การแสดงรูปโดยพิสดาร
๓. รูปสมุฏฐานนัย  หมายถึง  การแสดงสมุฏฐานของรูป
๔. รูปกลาปนัย  หมายถึง  การแสดงรูปที่เกิดขึ้นเป็นหมวด  ๆ
๕. รูปปวัตติกกมนัย  หมายถึง  การแสดงความเกิดขึ้นพร้อมด้วยความดับของรูปตามลำดับ
ข. ในรูป  ๒๘  นั้น  เมื่อจัดเป็นประเภทใหญ่แล้ว  มี  ๒  คือ  ๑. นิปผันนรูป  ๑๘  ๒. อนิปผันนรูป  ๑๐
  เมื่อจัดเป็นประเภทเล็กแล้ว  มี  ๑๑  คือ  
  
๑. มหาภูตรูป  ๔  
๒. ปสาทรูป  ๕  

๓. วิสยรูป  ๗  หรือ  ๔  
  
๔. ภาวรูป  ๒  

๕. หทยรูป  ๑  

๖. ชีวิตรูป  ๑  
  
๗. อาหารรูป  ๑  
๘. ปริจเฉทรูป  ๑  
๙. วิญญัติรูป  ๒  
  
๑๐. วิการรูป ๕ หรือ ๓  
๑๑. ลักขณรูป  ๔
๙. 
ก. กำเนิดของสัตว์ทั้งหลายมีจำนวนเท่าใด ?  คืออะไรบ้าง ?  จงแสดงพร้อมด้วยความหมาย ?
ข. สัตว์ที่เกิดขึ้นโตทันทีโดยแน่นอนมีกี่จำพวก ?  คืออะไรบ้าง ?   
ตอบ  
ก. กำเนิดของสัตว์ทั้งหลาย  มี  ๔  คือ
๑. สังเสทชะกำเนิด  หมายถึง  เกิดในที่ที่มียางเหนียว
๒. โอปปาติกะกำเนิด  หมายถึง  เกิดผุดขึ้นโตทันที  คล้ายกับว่าตกลงมาจากที่สูง
๓. อัณฑชะกำเนิด  หมายถึง  เกิดในฟอง
๔. ชลาพุชะกำเนิด  หมายถึง  เกิดในมดลูก
ข. สัตว์ที่เกิดขึ้นโตทันทีโดยแน่นอนมี  ๒๔  จำพวก  คือสัตว์นรก  ๑  นิชฌามตัณหิกเปรต  ๑  
เทวดาที่อยู่ในชั้นจาตุมหาราชิกา  ๑  (เว้นภุมมัฏฐเทวดา)  เทวดาที่อยู่ในเทวภูมิเบื้องบน  ๕  รูปพรหม  ๑๖
๑๐. 
ก. ให้แสดงความแตกต่างระหว่างสอุปาทิเสสนิพพาน  กับอนุปาทิเสสนิพพาน  และจงจำแนกนิพพานทั้ง  ๒ อย่างนี้
    โดยบุคคล ?
  
ข. คำว่า  “อุปาทิ”  ที่มีในบทว่า  สอุปาทิเสสนิพพานนั้น  องค์ธรรมได้แก่อะไร ?  จัดเป็นขันธ์ได้เท่าไร ?
ตอบ  
ก. แสดงความแตกต่างกันระหว่างสอุปาทิเสสนิพพาน  กับ  อนุปาทิเสสนิพพานดังต่อไปนี้
  
สอุปาทิเสสนิพพาน  หมายความว่า  นิพพานที่เป็นไปกับขันธ์  ๕  คือ  วิบากและกัมมชรูปที่เหลือจากกิเลสทั้งหลาย  ว่าโดยบุคคลได้แก่  นิพพานของพระอรหันต์ที่มีชีวิตอยู่
  
อนุปาทิเสสนิพพาน  หมายความว่า  นิพพานที่ไม่มีขันธ์  ๕  คือ  วิบากและกัมมชรูปเหลืออยู่  ว่าโดยบุคคลได้แก่  นิพพานของพระอรหันต์ที่ปรินิพพานแล้ว
  
ข. องค์ธรรมได้แก่  วิบาก  และกัมมชรูป  จัดเป็นขันธ์ได้  ๕  ขันธ์
---------------------------------

